Траян Първанов
Възраст

chitanka.info

Може сляп да съм бил?

Не видях как небрежно

някой с топлите длани помилва снега

и под грубия ствол на дърветата нежно

не усетих как плъзна гореща мъзга,

как се сипна небе и в краката ми плахо

наедряха към слънцето млади треви

и сред синьо мълчание горе шумяха

леки облаци с рошави бели глави.

И потръпна добрата душа на поета,

щом от храстите мартенска влага горчи

и децата се борят с немирни козлета,

и ме гледат с големи, големи очи

като черен и строг минзухар…

Може сляп да съм бил или стар?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.